CELEX: 32019D0690
Language: lt
Date: 2019-04-30 00:00:00
Title: 2019 m. balandžio 30 d. Komisijos įgyvendinimo sprendimas (ES) 2019/690 dėl priemonės, kurios ėmėsi Švedija pagal Europos Parlamento ir Tarybos direktyvą 2006/42/EB, uždrausdama pateikti rinkai modelių SWT-2.3-101 ir SWT-3.0-113 vėjo jėgaines ir atšaukdama jau pateiktas į rinką mašinas (pranešta dokumentu Nr. C(2019) 3118) (Tekstas svarbus EEE.)

3.5.2019   
               
               
                  LT
               
               
                  Europos Sąjungos oficialusis leidinys
               
               
                  L 116/78
               
            
         KOMISIJOS ĮGYVENDINIMO SPRENDIMAS (ES) 2019/690
         2019 m. balandžio 30 d.
         dėl priemonės, kurios ėmėsi Švedija pagal Europos Parlamento ir Tarybos direktyvą 2006/42/EB, uždrausdama pateikti rinkai modelių SWT-2.3-101 ir SWT-3.0-113 vėjo jėgaines ir atšaukdama jau pateiktas į rinką mašinas
         
            
               (pranešta dokumentu Nr. C(2019) 3118)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalies antrą pastraipą,
         kadangi:
         
                     (1)
                  
                  
                     Švedija ėmėsi priemonės uždrausti pateikti rinkai ir pašalinti iš rinkos modelio SWT-2.3-101 vėjo jėgaines, kurios neatitiko esminių sveikatos ir saugos reikalavimų, nustatytų Direktyvos 2006/42/EB I priedo 1.3.8.1 ir 1.4.2.1 skirsniuose. 1.3.8.1 skirsnyje dėl judančių pavaros dalių reikalaujama, kad apsaugai, suprojektuoti apsaugoti asmenis nuo pavojų, kuriuos sukelia judančios pavaros dalys, turi būti nejudantys, kaip nurodyta 1.4.2.1 skirsnyje. 1.4.2.1 skirsnyje nurodyta, kad nejudančių apsaugų tvirtinimo sistema turi būti tokia, kad juos būtų galima atidaryti ar nuimti tik naudojant įrankius. Šiuo atžvilgiu Švedija nurodė, kad nejudantis apsaugas, apsaugantis nuo modelio SWT-2.3-101 rotoriaus judančių dalių, gali būti atidarytas be atskiro įrankio, todėl neatitinka Direktyvos 2006/42/EB I priedo 1.3.8.1 ir 1.4.2.1 skirsniuose nustatytų reikalavimų;
                  
               
                     (2)
                  
                  
                     dėl modelio SWT-3.0-113 vėjo jėgainių Švedija ėmėsi priemonės nusprendusi, kad ši mašina neatitinka esminių sveikatos ir saugos reikalavimų, nustatytų Direktyvos 2006/42/EB I priedo 1.5.14 skirsnyje. 1.5.14 skirsnyje dėl įtraukimo į mašiną rizikos nustatytu esminiu sveikatos ir saugos reikalavimu nurodyta, kad mašinos turi būti suprojektuotos, pagamintos ar sumontuotos su priemonėmis, trukdančiomis įtraukti į ją žmogų, arba, jeigu tokios priemonės negalimos, turi turėti pagalbos iškvietimo priemones. Šiuo atžvilgiu Švedija nurodė, kad modelio SWT-3.0-113 vėjo jėgainės dūmų detektorius neturi įspėjamojo signalo, kuris gaisro atveju įspėtų jėgainėje galinčius būti asmenis;
                  
               
                     (3)
                  
                  
                     gavusi Švedijos pranešimą dėl apsaugos priemonės Komisija pradėjo konsultacijas su suinteresuotosiomis šalimis, kad išklausytų jų nuomonę. 2018 m. lapkričio 12 d. Komisija gamintojui nusiuntė raštą. 2018 m. lapkričio 30 d. pateiktame atsakyme gamintojas pranešė Komisijai, kad ėmėsi priemonių modelių SWT-2.3-101 ir SWT-3.0-113 vėjo jėgainių neatitikčiai pašalinti, siekdamas užtikrinti, kad būtų laikomasi Direktyvos 2006/42/EB, ir kad tos priemonės buvo užbaigtos iki nustatyto termino – 2017 m. gruodžio 31 d.;
                  
               
                     (4)
                  
                  
                     iš Švedijos pateikto paaiškinimo dėl apsaugos priemonės ir Komisijos turimų dokumentų matyti, kad modelio SWT-2.3-101 vėjo jėgainės neatitiko esminių sveikatos ir saugos reikalavimų, nustatytų Direktyvos 2006/42/EB I priedo 1.3.8.1 ir 1.4.2.1 skirsniuose. Be to, modelio SWT-3.0-113 vėjo jėgainės neatitiko esminių sveikatos ir saugos reikalavimų, nustatytų Direktyvos 2006/42/EB I priedo 1.5.14 skirsnyje. Šie trūkumai gali kelti pavojų žmonių sveikatai ir saugai;
                  
               
                     (5)
                  
                  
                     todėl apsaugos priemonė, kurios ėmėsi Švedija, turėtų būti laikoma pagrįsta,
                  
               PRIĖMĖ ŠĮ SPRENDIMĄ:
         
            1 straipsnis
            Priemonės, kurių ėmėsi Švedija, siekdama uždrausti pateikti rinkai ir pašalinti iš rinkos modelio SWT-2.3-101 vėjo jėgaines ir modelio SWT-3.0-113 vėjo jėgaines, gaminamas „Siemens Gamesa Renewable Energy AB“, yra pagrįstos.
         
         
            2 straipsnis
            Šis sprendimas skirtas valstybėms narėms.
         
         
            Priimta Briuselyje 2019 m. balandžio 30 d.
            
               
                  Komisijos vardu
               
               Elżbieta BIEŃKOWSKA
               
                  Komisijos narė
               
            
         
         
            (1)  OL L 157, 2006 6 9, p. 24.